
Резюме: С усложняване на средата за сигурност, глобализацията, разрастването на влиянието на социалните мрежи и навлизането на изкуствения интелект се увеличават рисковете за радикализация на отделни индивиди и групи от хора. Разбирането на радикализацията, в нейния широк аспект, поставя пред обществото ни редица предизвикателства по отношение противодействието на това социално явление. Насилствените форми на радикализация вече се дефинират като заплаха за обществото и изискват формирането на капацитет за превенция на национално и местно ниво. 

Abstract: With the complication of the security environment, globalization, the growth of the influence of social networks and the penetration of artificial intelligence, the risks of radicalization of individuals and groups of people increase. Understanding radicalization in its broader aspect poses a number of challenges to our society in terms of countering this social phenomenon. Violent forms of radicalization are already defined as a threat to society and require the formation of prevention capacity at national and local level.

Средата за сигурност, в която съществуват съвременните развити общества, непрекъснато се усложнява под въздействието на процесите на глобализация, климатичните промени,  изчерпването на земните ресурси и свързаното с това стратегическо преразпределение на сферите на влияние върху ключови региони, технологии и информационни ресурси. От друга страна непрекъснато се увеличава влиянието на социалните мрежи и интернет върху обществените отношения, които стават все по-напрегнати, като се увеличават и тенденциите за прилагане на алгоритми за тотална манипулация на информацията в мрежите. Като следствие от тези процеси се генерират огромни възможности за хибридни заплахи, радикализиране на отделни индивиди или обществени групи и формиране на определени поведенчески модели в хората. 
В съвременната комуникационна и информационна среда започват да намират все по-значимо място крайни радикални идеологии, които водят към форми на насилствен екстремизъм и тероризъм. Тези процеси стават все по-видими за експертите, които от години предупреждават за необходимост от ефикасна превенция на предпоставките за радикализация. 
Показателно е садистичното убийство, извършено на 4 август 2026 г. на Младежкия хълм в Пловдив от непълнолетни младежи, привърженици на крайно дясната организация „Кръв и чест“. Тази организация е известна от години с дейността си, като правоохранителните органи и учители са знаели за промените в поведението и външния вид на подрастващите. Емблематично е, че на Младежкия хълм, именно младежи убиват умишлено и хладнокръвно беззащитен човек. От друга страна през септември 2026 г. крайнодясната политическа партия „Алтернатива за Германия“ печели безапелационно местните избори в германската провинция Саксония-Анхалт. В основата на политическата доктрина на партията са политически послания свързани с ксенофобия, расизъм и краен национализъм, които не са чужди и на редица популярни и набиращи все повече привърженици крайнодесни партии в развитите европейски държави. Насилствения екстремизъм има и ляво идеологическо индоктриниране - през януари 2026 г. леви екстремисти подпалиха високоволтови електропроводи в близост до електроцентрала в Берлин. Като резултат десетки хиляди домакинства и предприятия останаха без електрозахранване няколко дни. 
Възраждането на десни и крайнодесни идеологии в съвременните общества може да се анализира в контекста на тръгване на махалото на обществените отношения в обратна посока на крайния либерализъм, характерен за края на 20 – ти и началото на 21-ви век. 
С усложняването и фрагментирането на обществените отношения, в контекста на опосредствани през социалните мрежи комуникации, се разширяват причините и предпоставките за радикализация на отделни индивиди или обществени групи. Разширяват се и разбиранията за това, какви са последствията от такава радикализация: от вандализъм - насилие  мотивирано от ксенофобия и омраза - до насилствен екстремизъм и тероризъм.
Политологът и изследовател на тероризма Марта Креншоу [1] разширява взаимовръзките и отделните аспекти за радикализация, в контекста на конкретни причини и предпоставки, подтикващи към актове на насилие. Научният и експертен дебат постепенно измества опростените разбирания, че радикализацията е вследствие само от индоктриниране в конкретна идеология или религия, към по-сложни механизми опосредствани от бедност, унижение, неудовлетвореност, липса на възможности и социалния контекст за развитие на отделния индивид. Процесът на радикализация може да доведе до ангажиране с определена радикална концепция, крайни форми на съпричастност с конкретна идеология, религия или политическа платформа чрез законови форми за изява. Крайните форми на радикализация се свързват с готовност на индивида да прилага форми на насилствен екстремизъм и тероризъм. 
Един от базовите модели за изследване на радикализацията в областта на психо-социалните аспекти е познат като “Стълбата към тероризма” от Фатали Могадам [2]. Моделът образно описва радикализацията като процес на изкачване по стълба. В този процес индивидите преминават през няколко психологически етапа - от установяване на лична и групова несправедливост до усещане за липса на парспектива, социална изолация и несигурност. На следващ етап идва търсенето на вина и отговорност от управляващи елити и обществото като цяло, което се превръща в морално оправдаване на насилието и готовност за провеждане на насилствен екстремизъм и тероризъм. Процесът на радикализация е дефрагментиран на шест “стъпки/нива", като всяко от тях представлява увеличаващ се ангажимент с радикални идеи и действия:
· Базова ниво. Индивидите оценяват социалната справедливост в обществото от тяхна гледна точка или обществена група. Формира се усещане за несправедливост и ограничени възможности за въздействие върху средата пораждат гняв и безсилие.
· Първото ниво. Започва процес на търсене на решение чрез алтернативни идеологии или религиозни догми,  които предлагат ясни и категорични обяснения за сложните социални проблеми. 
· Второто ниво. Натрупаният гняв и неудовлетвореност се насочват към определен “враг” – група от хора, различаващи се по етнически, религиозен, полов, професионален признак; привърженици на политическа партия или на спортен клуб; като цяло към установения социалният ред. 
· Трето ниво. Развива се процес на психологическо ниво в индивида, при който на базата на възприетата идеология се споделя идеята за прилагане на насилствени форми за въздействие като приемлив стратегически метод за постигане на цели, при което моралните ограничения постепенно отслабват. 
· Четвърто ниво. Индивидът се социализира към съответна екстремистка или терористична група, признава лидера, започва да се чувства значим и засилва своите радикални убеждения чрез усещането за принадлежност към нея. 
· Пето ниво. Индивидът е напълно ангажиран с използването на насилие и е готов да го приложи в действията си. 
На практическо ниво процесът на радикализация, разгледан в неговия психологически аспект може да бъде дефрагментиран на четири етапа:
· Начален етап. Индивида бива повлиян от вътрешни или външни фактори: криза на идентичността, фрустрация, лична травма, дискриминация, липса на възможности за реализация, чувство за несправедливост, натиск от семейството или общността, липса на умерен дебат, среща с харизматичен лидер и др. Най-често се касае за психологически дефицити на индивида, който се чувства изолиран от заобикалящия го свят и търси среда (място, хора, онлайн среда), където да бъде приет и разбран, да се почувства оценен, където да комуникира лесно и без притеснения.
· Идентифициране/приемане на идеологията. Веднъж попаднал в комфортната за него среда индивидът приема крайната идеология, изповядвана в нея като толерира, насърчава и оправдава нейните прояви. Обикновено в този начален етап пред него се разкриват позитивните страни на дадената доктрина, като дори насилствените актове, произтичащи от нея, биват удобно оправдавани с „резонен отговор на дадена неправда”. Индивидът се отдалечава от предишния си начин на живот. Той се чувства „неразбран” от досегашните си близки и приятели, но това не го притеснява, защото вече има нови „братя”, с които се чувства добре, защото споделят едни и същи ценности и еднакъв мироглед. Новата група му дава нова социална идентичност, която го изолира от останалия свят.  Довчерашният аутсайдер сега се чувства “избран“ и чувството за групова връзка подсилва мотивацията и вярванията му. Груповата динамика е основен задвижващ фактор при този етап. Въпреки че индивидът вече е приет в новата група, понякога той все още се чувства „чужд на групата”, което би могло да го накара да докаже предаността си към общността или идеологията, като извърши нещо “изключително“, включително престъпни или насилствени действия. 
· Индоктриниране. След като радикалната идеология е приета, индивидът започва да получава указания от лидери или духовни водачи, като губи всякаква критична гледна точка. Лидерът на групата е безспорен авторитет и всичко казано от него се приема без капка съмнение. На даденото лице се възлагат отговорности в групата, което повишава неговото усещане за съпричастност и значимост за въпросната общност. Лидерите на общността/групата повишават идеологическата му подготовка и го подтикват към конкретни действия. Касае се за една системна индоктринация на индивида, с която се цели той да изгуби каквато и да било рационалност, да се отдаде и да повярва в посланията на групата, стигащи дори до крайности. 
· Действие за каузата. Конкретните актове, на които е готов индивидът, запълват цяла гама от занимания: интелектуални - като например това той да се превърне в проповедник или вербовчик; физически - престъпни и/или насилствени, включително участие в бойни действия, самоубийствени атентати и др. Крайната цел на тези актове е нанасяне вреда на обществото или противоположната общност, в случая с религиозната радилкализация – най-често на неверниците, които могат да бъдат както друговерци, така и такива, изповядващи по-умерени течения в дадената религия. Обикновено се цели извличането на максимална полза от радикализираните лица, като те биват ангажирани в дейности, в които са използвани конкретните им умения и познания. 
Преминаването през етапите на радикализация често е свързано с външна изява и специфични признаци на протичащите в индивида психологически процеси. Местата за потенциално влизане в този процес са много: молитвени домове, заведения, училище, спортни и младежки клубове, места за наемане на работа, затвора. Най-бързият и лесен начин естествено е интернет и социалните мрежи, тъй като там контактът е опосредстван и до голяма степен анонимен.
Процесът на радикализация най-често не се „затваря“ напълно и отделните индивиди могат да останат на нивото, до което са достигнали, което обаче не означава, че при определени обстоятелства, свързани с личността или заобикалящата обществена, политическа и комуникационна среда не може да продължи процеса на радикализация. 
Днес не можем да пренебрегнем и повишаващото се влиянието на социалните мрежи, като генератор на радикализация на различна идейна и религиозна основа. Средата на социалните мрежи и интернет улеснява достъпа до радикално съдържание, особено сред младите хора, формира поведенчески модели, стимулиращи индивидуални и групови форми за радикално отношение към обществото, водещи включително до форми на насилие. Джейми Бартлет и Карл Милър [3] анализират ролята на социалните мрежи и дефинират  четири основни фактора, които формират и стимулират изграждането на радикална идеология: 
· Емоционално въздействие върху индивида за действие срещу несправедливостта.
· Стремеж към силни емоции и изживявания, преодоляващи обществено възприетите морални норми и ограничения.
· Формиране в индивида на чувство за значимост и признание от групата. 
· Влияние/натиск от връстниците.  
При анализ на мястото и влиянието на социалните мрежи върху процесите на радикализация могат да бъдат изведени няколко тенденции:
· Създадена е среда за саморадикализация на индивида без да има физически контакт с лидера/проповедника, посредством мейнстрийм платформи и гейминг платформи. Там се създават затворени общности, които споделят идеи и инструкции за поведение и действие. В такава среда се формират поведенчески модели, в които основна ценност е агресията и насилието – подрастващите стават едновременно жертви и извършители на насилие, изисква се доказване чрез агресия – самонараняване, вандализъм, насилие над по-слабите, унижаване на другия и т.н.
· В съзнанието на подрастващите се насаждат различни наративи, най-често свързани с ксенофобия и омраза – против системата и реда, против жените, антисемитизъм и др. 
· В дигиталната среда подрастващите губят чувството за емпатия посредством преминаване към „офлайн“ поведение – заснемане на случващото се, възприемане на поведенчески модели на инфлуенсъри и популярни в мрежите хора, загуба на критично мислене при възприемане на информацията. 
· Утвърждава се усещане за анонимност и формиране на „желана“ идентичност, която често значително се разминава с действителната.
Анализът на предпоставките за радикализация в съвременните общества показва, че профила на хората склонни към радикализиране е твърде широк, като най-съществените са: 
· Нарастване на икономическото и социално неравенство. Разломът между богати и бедни страни расте непрекъснато, както и между бедни и богати прослойки и индивиди в отделните страни. 
· Липсата на перспектива за реализация и развитие и чувство за отхвърленост от обществото, което най-често е свързано с ниското равнище на образованост и трудови умения. 
· Като правило радикализираните хора изграждат, живеят и се развиват в самоизолирани и капсулирани (паралелни, затворени, деформирани) микрообщества и групи в социалните мрежи.
· Връзка с конвенционалната и организираната престъпност. Като възприемането на радикални идеологии и религии се оказва много удобна предпоставка за оправдаване на насилнически поведенчески практики. 
· Бежанските и мигрантските потоци и трудното им интегриране в приемащите страни. 
· Политическата коректност на съвременните западноевропейски общества има следния императив – величаене на различността и малцинството заслужава насърчение. Но придавайки на едно малцинство по-голяма тежест, ние едва ли го закриляме, а де факто си „затваряме очите“ пред антидемократичните нагласи вътре в това общество. Императивът трябва да е – еднакви възможности, права и задължения за всички в едно общество и равенство пред закона на всички граждани.
· Пребиваващи предимно в социалните мрежи млади хора, възприемащи поведенчески модели подтикващи към самоизява и утвърждаване на личността към вандализъм и насилие, омраза и ксенофобия.
· Лица с психични разтройства, при които съчетаването на здравните проблеми с възприемане на радикални идеологии могат много бързо да доведат до извършване на актове на насилие.
В основата на противодействието на радикализацията е  превенцията, в основата на която е ранното разпознаване на признаците за радикализация и последваща компетентна намеса както по отношение на индивида, така към средата на неговото съществуване. Превенцията е изведена и като първа стратегическа цел в приетата с РМС 316/23.04.2016 г. Стратегия за противодействие на радикализацията и тероризма (2026-2030 г.). Ключов елемент за ефективна превенция на радикализацията е изграждането на Национална система за превенция на радикализацията на местно и общностно равнище. 
Дебатът за изграждането на такава национална система отдавна се води в експертната и научна общност. Принципния модел на една такава система е основан на взаимодействие и координация между изпълнителната власт, местната власт, прокуратурата и неправителствения сектор.
Националната система следва да интегрира ресурси и експертиза на  органите и структурите на МВР, ДАНС, МТСП, МОН, МЗ, Прокуратурата, местната власт, неправителствени организации с компетентност по темата. 
Системата следва да се изгради с разбирането, че проблемът с радикализация има три основни компонента:
· Възникване на признаци за радикализация.
· Социални аспекти на радикализацията, свързани с приобщаване към радикални идеологии и религии индивида и въздействие върху конкретни аспекти на социалната среда.
· Криминални аспекти, свързани с процеси, които могат да бъдат свързани с тероризъм и екстремизъм. 
Националната система за разпознаване на признаците и противодействие на радикализацията се създава на две нива: централно и териториално.
Централното ниво се изгражда в Министерския съвет и се координира от вицепремиер, отговарящ по въпросите на сигурността или национален координатор към Съвета по сигурност към Министерски съвет.
Териториалното ниво се изгражда на територията на община, като отговорността за функциониране на системата е на кмета на общината. 
Централната компонента на системата има за цел създаване на координация на национално ниво за изготвяне, прилагане и контрол по изпълнението на интегрирани планове и програми за противодействие на радикализацията. На това ниво се събира, обработва и анализира информация за състоянието на процесите по радикализация. 
Ефективната работа на централната компонента не предполага съвещателна форма на работа и най-подходяща би била формата на Национален координатор, който да има екип за работа. Националният координатор следа да бъде ситуиран на ниво Министерски съвет, с което да се осигури равна отдалеченост от всички институции и възможности за методическо ръководство и контрол на процесите. Правомощията на Националният координатор следва да са: методическо ръководство върху компетентните министерства, ведомства и общините; ръководство по събиране, анализ и разпространение на информация; изготвяне на планове, програми и проекти; разработване на подходи, методики и стратегии; комуникация с неправителствения сектор; международно сътрудничество и др. 
[bookmark: _GoBack]Ролята на общините е ключова в превенцията и противодействието на радикализацията, тъй като местната власт има непосредствени отговорности и познават спецификите на местните общности. Местните държавни органи са отговорни за важни съвместни задачи, свързани с осигуряване на добри условия на живот за всички граждани. Задачите са свързани с възможности за образование и обучение, диалог, здравни услуги, социално подпомагане, сигурност и безопасност, които са важни за общата превантивна работа по отношение на радикализацията. Добро сътрудничество между местната власт, местната полиция, други териториални структури на изпълнителната власт, организации от неправителствения сектор и гражданите е важно за предотвратяване на радикализацията и за противодействие на по-нататъшната маргинализация сред уязвимите общности и лица. 
Функционирането на системата на териториално ниво се осигурява от служители на първа линия, каквито са:
· Полиция от състава на териториална полиция, патрулно – постова дейност и криминална полиция.
· Социални работници от агенцията за социално подпомагане на МТСП.
· Учители и възпитатели.
· Лични лекари.
· Общински служители, работещи по линия на социална дейност и инспекторат.
· Представители на неправителствени организации с компетентност по линия на социално подпомагане, радикализация и екстремизъм.
Служителите на първа линия при установяване на признаци за радикализация подават информация към органите на полицията. Създава се организация за разработване и разпространение на бланкова форма за подаване на информация от всички служители на първа линия. Целта е уеднаквяване на формата на информацията и облекчаване на подаващите информация.
Изграждането на национален капацитет за противодействие на радикализацията е свързано с успешното прилагане на целенасочени интервенции на възможно най-ранен етап от страна на добре подготвени и обучени „служители на първа линия“, което е свързано с необходимостта от ранно сигнализиране. Това предопределя разработването на ефективни механизми и индикатори за идентифициране, наблюдение и оценка на рисковете от радикализация, което да направи възможно  ранното разпознаване на знаците и проявленията на радикализацията като процес. С цел повишаването на осведомеността за радикализацията и повишаване на знанията и уменията на професионалистите „на първа линия“  са нужни целеви обучения.
Ефективното функциониране на системата преминава през няколко етапа:
· Ускорено изучаване на опита на други държави в тази насока на работа.
· Разработване и приемане на правно-нормативна рамка за осъществяване на дейността по противодействие на радикализацията.
· Провеждане на специализирано експертно изследване за дефиниране на признаци на радикализация с оглед успешно прилагане на ранна превенция.
· Разработване на информационна карта за признаци за радикализация.
· Разработване на обучителен курс за „служителите от първа линия“ и обучение на служителите.
· Създаване на Централната компонента на Националната система за противодействие на радикализацията.
· Изграждане на експертен капацитет в централната компонента на системата.
· Въвеждане на темата за радикализацията в учебните програми на държавните университети, провеждащи обучение в областта на националната сигурност, както и такива подготвящи кадри работещи на „първа линия“. 
· Създаване на организация и способности за премахване на незаконно съдържание в интернет и социалните мрежи; полицейско присъствие в онлайн пространството, чрез които да се осъществява ранно разпознаване на рисковете от радикализация в онлайн пространството, дискретно наблюдение и подкрепа на лица, склонни към радикализация; работа с родители и подрастващи за разкриване на рисковете в онлайн пространството; работа с инфлуенсъри; „горещи линии“ за подкрепа и изграждане на доверие с младите потребители. 

Увеличават се рисковете за радикализация в Европа и в България, като най-уязвими от тези процеси са младите хора от 13 до 19 годишна възраст. Широк е спектъра на крайните идеологии и наративи, подтикващи към крайни форми за екстремизъм, тероризъм и вандализъм. Този риск за националната сигурност изисква интегриран и консолидиран отговор на обществото ни, в основата на който следва да бъде ранната превенция по отношение на лица и групи проявяващи признаци на радикализация. От съществено значение е осъвременяване на нормативната база, касаеща тези процеси, в контекста на прилагане на бързи и ефикасни мерки при наличие на условия и предпоставки за радикализация. Целесъобразно е мерките да намерят място в плана за изпълнение на Стратегия за противодействие на радикализацията и тероризма (2026-2030 г.).   

